## Rješenje kojim se trgovačkom društvu OT - Optima telekom d.d., Zagreb, odobrava prospekt o izdavanju 800.000 redovnih dionica na ime, u nematerijaliziranom obliku, javnom ponudom, ukupne vrijednosti 8

### NN 120/2007 (21.11.2007.), Rješenje kojim se trgovačkom društvu OT - Optima telekom d.d., Zagreb, odobrava prospekt o izdavanju 800.000 redovnih dionica na ime, u nematerijaliziranom obliku, javnom ponudom, ukupne vrijednosti 8

# HRVATSKA AGENCIJA ZA NADZOR FINANCIJSKIH USLUGA

**3499**

Sukladno odredbama članka 15. stavak 1. točka 4. alineja 1., članka 8. stavak 1.
Zakona o Hrvatskoj agenciji za nadzor financijskih usluga (»Narodne novine«, br.
140/05), članka 22. stavak 4. Zakona o tržištu vrijednosnih papira (»Narodne
novine« br. 84/02, 138/06), te članka 215. Zakona o općem upravom postupku
(»Narodne novine« broj 53/91 i 103/96-Odluka US RH), na temelju zahtjeva društva
OT-Optima Telekom d.d., Zagreb, Bani 75/a, za odobrenje prospekta o izdavanju
dionica javnom ponudom i objavljivanje podataka pri uvrštenju dionica društva OT
– Optima Telekom d.d., Zagreb, Bani 75/a, u prvu kotaciju Zagrebačke burze,
Uprava Hrvatske agencije za nadzor financijskih usluga je na sjednici održanoj
16. studenoga 2007. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA JAVNOM PONUDOM

1. Trgovačkom društvu OT – Optima Telekom d.d., Zagreb, Bani 75/a, odobrava se
prospekt o izdavanju 800.000 redovnih dionica na ime, u nematerijaliziranom
obliku, javnom ponudom, ukupne vrijednosti 8.000.000,00 kuna, pojedinačne
nominalne vrijednosti 10,00 kuna po dionici.
2. O zahtjevu trgovačkog društva OT – Optima Telekom d.d., Zagreb, Bani 75/a, za
odobrenje objavljivanja podataka prilikom uvrštenja dionica u prvu kotaciju
Zagrebačke burze, odlučit će se nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo OT – Optima Telekom d.d., Zagreb, Bani 75/a (u daljnjem
tekstu: Izdavatelj), podnijelo je Hrvatskoj agenciji za nadzor financijskih
usluga (u daljnjem tekstu: Agencija), 28. rujna 2007. godine, zahtjev za
odobrenje prospekta o izdavanju redovnih dionica javnom ponudom i zahtjev za
odobrenje objavljivanja podataka iz prospekta pri uvrštenju dionica Izdavatelja
u prvu kotaciju Zagrebačke burze, te dokumentaciju, sukladno Zakonu o tržištu
vrijednosnih papira (»Narodne novine« br. 84/02, 138/06, u daljnjem tekstu:
Zakon) i Pravilniku o sadržaju zahtjeva i prilozima za odobrenje prospekta i
skraćenom prospektu (»Narodne novine« broj 118/03, u daljnjem tekstu:
Pravilnik), a 2. i 26. listopada i 13. studenoga 2007. godine, zatražene izmjene
i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 26.
rujna 2007. godine donijela Odluku o povećanju temeljnog kapitala izdavanjem
800.000 redovnih dionica, pojedinačne nominalne vrijednosti 10,00 kuna, ukupne
nominalne vrijednosti 8.000.000,00 kuna.
Sukladno navedenoj Odluci Izdavatelja, temeljni kapital Izdavatelja povećat će
se sa iznosa od 20.200.700,00 kuna za iznos od 8.000.000,00 kuna na iznos od
28.200.700,00 kuna, izdavanjem800.000 redovnih dionica, nominalne vrijednosti
10,00 kuna, javnom ponudom.
Pravo prvenstva pri upisu dionica predmetnog izdanja sukladno navedenoj Odluci
imaju imatelji obveznica Izdavatelja registrirani u depozitoriju Središnje
depozitarne agencije na dan objave Javnog poziva. Imatelji obveznica Izdavatelja
imaju za svaku 1 (jednu) kunu nominalnog iznosa obveznica pravo prvenstva i
alokacije dionica za iznos od 1 (jedne) kune vrijednosti dionica po konačnoj
cijeni.
Dalje, Odlukom Glavne skupštine Izdavatelja od 23. listopada 2007. godine o
izmijeni odluke o povećanju temeljnog kapitala društva izdavanjem novih dionica
u svrhu inicijalne javne ponude od 26. rujna 2007. godine, određeno je da cijena
ispod koje se dionice predmetnog izdanja neće izdati iznosi 250,00 kuna.
Raspon cijene dionica predmetnog izdanja bit će utvrđen u Javnom pozivu, s tim
da će konačnu cijenu po kojoj će ulagatelji upisati i uplatiti dionice
predmetnog izdanja, sukladno navedenoj Odluci, utvrditi Nadzorni odbor
Izdavatelja na prijedlog Uprave.
Konačna cijena dionica bit će se u okviru raspona cijene, a utvrdit će se
sukladno vremenskom planu transakcije objavljenom u Javnom pozivu.
Razdoblje upisa dionica započet će najkasnije u roku od 7 (sedam) radnih dana od
dana objave Javnog poziva.
Upis dionica izvršit će se u 2 (dva) kruga.
Prvi krug upisa dionica trajat će 3 (tri) radna dana. Pravo upisa dionica u
prvom krugu, imat će imatelji obveznica Izdavatelja.
Protekom prvoga kruga upisa dionica, Zagrebačka banka d.d., Zagreb (dalje u
tekstu: Agent izdanja) će zajedno s Izdavateljem procijeniti broj dionica
raspoloživih za upis u drugom krugu.
Navedeni podatak Izdavatelj će u roku od 5 (pet) radnih dana od dana završetka
prvoga kruga upisa dionica objaviti u dvama dnevnim novinama koje se redovito
prodaju na cijelom teritoriju Republike Hrvatske.
Upis Dionica u drugom krugu trajat će 5 (pet) radnih dana od dana kasnije objave
navedene obavijesti Izdavatelja. Pravo upisa dionica u drugom krugu imat će sve
ostale fizičke i pravne osobe.
Ulagatelji fizičke osobe će u razdoblju upisa deponirati na posebne račune
otvorene kod Agenta izdanja, iznos željenih sredstava za upis dionica. Tom će
prilikom fizička osoba dati nalog Agentu izdanja da u razdoblju uplate izvrši
uplatu u njegovo ime i za njegov račun u korist uplate dionica.
Razlika između deponiranog iznosa sredstava i konačnog obračuna (broj dionica x
konačna cijena dionica), bit će bez odgode vraćena ulagateljima, a najkasnije u
roku od 2 radna dana od isteka razdoblja uplate.
Pravne osobe u razdoblju upisa podnose svoje ponude indicirajući maksimalnu
cijenu po kojoj su spremne kupiti dionice i maksimalan broj dionica koje su po
navedenoj cijeni spremne kupiti ili indicirajući ukupnu kupovnu cijenu za koju
žele kupiti dionice.
Razdoblje uplate dionica trajat će najkasnije do isteka 7. (sed­mog) radnog dana
od dana zatvaranja razdoblja upisa.
Mjesto upisa dionica predmetnog izdanja bit će u svim poslov­nicama Agenta
izdanja.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano 100% dionica koje se namjeravaju izdati i
110.000 dionica, odnosno 100% dionica koje, sukladno Odluci Glavne skupštine
Izdavatelja o povećanju temeljnog kapitala od 26. rujna 2007. godine, izlaže
prodaji dioničar Izdavatelja Matija Martić.
Ako upis dionica ne bude uspješan, Izdavatelj će u roku od 7 (sedam) dana od
isteka razdoblja uplate dionica predmetnog izdanja, vratiti ulagateljima
uplaćena sredstva.
U provedenom postupku utvrđeno je da su Zahtjevu Izdavatelja za odobrenje
prospekta o izdavanju dionica javnom ponudom, priloženi svi prilozi propisani
Zakonom i Pravilnikom i da podneseni Prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i zahtjev za
objavljivanje podataka prilikom uvrštenja dionica u prvu kotaciju Zagrebačke
burze.
Sukladno odredbi članka 29. Zakona, dionice koje izdaje jav­nom ponudom na upis
vrijednosnih papira, Izdavatelj je obvezan izdati u nematerijaliziranom obliku i
uvrstiti u kotaciju burze u roku od 30 dana od dana izdavanja istih.
Obzirom da će u slučaju uspješnog izdanja dionica na temelju odobrenog
Prospekta, podaci koje je Izdavatelj obvezan objaviti prilikom uvrštenja svojih
dionica u prvu kotaciju burze biti različiti od podataka sadržanih u odobrenom
Prospektu, Agencija će o zahtjevu Izdavatelja za objavljivanje podataka prilikom
uvrštenja dionica u prvu kotaciju Zagrebačke burze, odlučiti nakon što
Izdavatelj Agenciji, dostavi obavijest o broju i postotku upisanih i uplaćenih
dionica te osobama koje su upisale i uplatile dionice, u roku od 7 (sedam) dana
od isteka roka za uplatu dionica, te obavijest o upisu povećanja temeljnog
kapitala u sudskom registru nadležnog trgovačkog suda i obavijest o provedbi
korporativne akcije povećanja temeljnog kapitala u Središnjoj depozitarnoj
agenciji, te podatke koje je prilikom uvrštenja obvezan objaviti sukladno
odredbi članka 96. stavak 1. Zakona.
Slijedom navedenog, riješeno je kao u točki 2. izreke.
IV. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/31
Urbroj: 326-111/07-9
Zagreb, 16. studenoga 2007.

Predsjednik Uprave
**Ante Samodol**, v. r.

Rješenje, NN 120/2007-3499
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)